জেলা প্রশাসনের দফতর, পুরভবন থেকে বর্ধমান শহরের দোকানপাট ছিল খোলা। ট্রেন-বাসও স্বাভাবিক ভাবে চলেছে। তবে সকাল সাড়ে ৮টা নাগাদ ভাতারে বর্ধমান-কাটোয়া রোডের উপর সিপিএম নেতা নজরুল হকের নেতৃত্বে বাস ও অন্য গাড়ি আটকাতে গিয়ে পুলিশের সঙ্গে দু’দফায় সিপিএমের কর্মী-সমর্থকদের ধ্বস্তাধ্বস্তি হয়। পুলিশ সিপিএমের ছ’জনকে আটক করে। সিপিএমের অভিযোগ, ধ্বস্তাধ্বস্তির সময় পুলিশের হাতে আক্রান্ত হন দলের জেলা কমিটির সদস্য সুভাষ মণ্ডল। ওই ঘটনার পরেই ভাতার থানার সামনে দীর্ঘক্ষণ বিক্ষোভও দেখান সিপিএমের নেতারা। মেমারির পালসিট স্টেশনে মেন ও কর্ড লাইনেও অবরোধ করে সিপিএম। দশ মিনিটের মধ্যে পুলিশ অবরোধ তুলে দেয়।